Virallinen lehti nro C 304 , 06/10/1997 s. 0138



B4-0762, 0765, 0774, 0782, 0789 ja 0791/97 Päätöslauselma Bosnia-Hertsegovinan tilanteesta ja Novi Pazarin tapauksesta Euroopan parlamentti, joka - ottaa huomioon aikaisemmat päätöslauselmansa Bosnia-Hertsegovinan tilanteesta, - ottaa huomioon Bosnia-Hertsegovinan paikallisvaaleja tarkkailleen ad hoc - valtuuskuntansa alustavan kertomuksen, A. toteaa, että 13. ja 14. syyskuuta 1997 lopulta pidetyt Bosnia-Hertsegovinan paikallisvaalit järjestettiin suhteellisen rauhallisissa oloissa, B. on kuitenkin tietoinen niistä äärimmäisen vaikeista olosuhteista, joissa vaalit järjestettiin, ja antaa tunnustuksen ETYJin, SFORin, korkean edustajan ja useiden järjestöjen ponnistuksille näiden vaalien sujumisen varmistamiseksi, C. ilmaisee tyytyväisyytensä siihen, että yhteinen kansainvälinen painostus johti siihen, että kummankin Bosnia-Hertsegovinan osapuolen kaikki merkittävät poliittiset puolueet osallistuivat vaaleihin; pahoittelee sitä, että väestöryhmien erimielisyyksien vuoksi vaalit jäivät järjestämättä Mostarin kaupungin keskustassa, D. huomauttaa myös, että tiedotusvälineiden riippumattomuutta ei varmistettu vaalikampanjan aikana, ja on syvästi huolestunut totuuden vääristelystä tiedotusvälineissä, erityisesti Republika Srpskassa, mikä synnyttää vihamielisyyttä SFOR-joukkoja ja kansainvälisiä järjestöjä kohtaan, E. korostaa, että nämä vaalit ovat tärkeä askel Daytonin rauhansopimuksen täytäntöönpanossa, mutta että vielä on paljon tehtävää erityisesti seuraavissa asioissa: ihmisten vapaa liikkuvuus, pakolaisten paluu koteihinsa ja oikeusvaltion periaatteita kunnioittavan demokraattisen yhteiskunnan rakentaminen, F. korostaa, että näiden vaalien on myötävaikutettava etnisesti monimuotoisen, monikulttuurisen ja moniuskontoisen yhteiskunnan jälleenrakentamiseen Bosnia-Hertsegovinassa; korostaa, että kansainvälinen yhteisö ei siedä sellaisten demokratian vastaisten voimien valtaannousua, jotka eivät ole valmiit yhteistyöhön, jonka tavoitteena on Daytonin rauhansopimuksen täysimittainen täytäntöönpano, G. katsoo, että Bosnia-Hertsegovinan taloudella ei ole mitään kehittymismahdollisuuksia niin kauan kuin tavallisten kansalaisten (erityisesti pakolaisten ja asuinsijoiltaan muuttamaan joutuneiden) oikeuksia ei ole palautettu, H. toteaa huolestuneena, että suuri osa Euroopan unionin Bosnia-Hertsegovinan jälleenrakennukseen varaamista varoista on edelleen käyttämättä, I. on huolestunut siitä, että Novi Pazarin kaupungin vaaleilla valittu johto syrjäytettiin laittomasti ja korvattiin Serbian hallitukselle uskollisilla edustajilla, joita ei ole valittu vaaleilla tehtäväänsä; 1. Pitää myönteisinä ETYJin, SFORin, korkean edustajan ja useiden järjestöjen ponnistuksia niiden pyrkiessä varmistamaan Bosnia-Hertsegovinan paikallisvaalien sujumisen, ja ilmaisee tukensa maan kaikille demokraattisille voimille, jotka myötävaikuttavat Daytonin rauhansopimuksen täytäntöönpanoon; 2. Kehottaa kansainvälisiä poliisivoimia, ETYJiä ja SFORia valvomaan uusien kaupunginjohtajien ja paikallisvaltuustojen virkaanasettamista erityisesti niillä paikkakunnilla, joihin äskettäin valitut eivät vielä ole palanneet; 3. Tuomitsee jyrkästi kaikki, myös kansainvälisten järjestöjen henkilöstöä vastaan suunnatut, terroristien toimet ja provokaatiot, joilla pyrittiin häiritsemään vaaleja ja estämään Daytonin rauhansopimuksen täytäntöönpanon jatkaminen; 4. Vetoaa jälleen kerran kaikkiin Daytonin rauhansopimuksen osapuoliin, jotta nämä toimisivat täydessä yhteistyössä Haagin kansainvälisen sotarikostuomioistuimen kanssa ja luovuttaisivat kaikki sotarikoksista syytetyt; kehottaa edelleen SFORia jatkamaan osallistumistaan sotarikoksista epäiltyjen tuomiseen oikeuden eteen; 5. Vaatii, että Bosnia-Hertsegovinan jälleenrakennuksen tukeminen on pidettävä sidottuna siihen, miten kaikkien tasojen viranomaiset osallistuvat Daytonin rauhansopimuksen kaikkien ehtojen täytäntöönpanoon; 6. Ilmaisee tukensa presidentti Plavsiçin toimille, joilla hän tähtää oikeusvaltion palauttamiseen Republika Srpskassa; 7. Kehottaa komissiota ja neuvostoa ryhtymään tarvittaviin toimiin, joilla tehostetaan Bosnia-Hertsegovinan jälleenrakennuksen rahoituksen tukemista, ja nopeuttamaan sidottujen varojen maksamista; 8. Pyytää neuvostoa ja komissiota osallistumaan aktiivisesti riippumattomien tiedotusvälineiden kehittämiseen Bosnia-Hertsegovinassa ja edistämään täysin demokraattisten olojen kehittämistä tässä maassa käynnistämällä siellä demokratiaa edistävään Phare-ohjelmaan sisältyviä toimia; 9. Vaatii mahdollisimman pikaisia konkreettisia toimia, joilla taistellaan lisääntyvää korruptiota vastaan koko Bosnia-Hertsegovinassa; 10. Korostaa, että rauhansopimuksen täytäntöönpanon jatkaminen vaatii SFOR- joukkojen läsnäolon jatkamisen varmistamista; 11. Kehottaa Serbian viranomaisia välittömästi palauttamaan virkaansa Novi Pazarin vaaleilla valitut edustajat ja vaatii ETYJiä ryhtymään tarvittaviin toimiin, joilla taataan demokraattisten menettelyjen noudattaminen tällä alueella; 12. Kehottaa puhemiestään välittämään tämän päätöslauselman neuvostolle, komissiolle, korkealle edustajalle, ETYJille, YK:n turvallisuusneuvostolle, Bosnia-Hertsegovinan ja sen osapuolten hallituksille ja parlamenteille sekä Jugoslavian liittotasavallan hallitukselle.